60-ak kulturnih dobara, 4 specijalizirana Centra za interpretaciju baštine, 3 zaštićena prirodna lokaliteta, preko 60 turističkih događanja, više od 70 sportskih igrališta, bazena, dvorana, stadiona i 800 km uređenih biciklističkih i pješačkih ruta, prvi ekomuzej u Hrvatskoj, healthness koncept, vrhunska enogastronomska ponuda – sve to čini Međimurje najuspješnijom destinacijom kontinentalne Hrvatske u 2019. godini

Na Danima hrvatskog turizma u Vinkovcima dodijeljene su godišnje Hrvatske turističke nagrade. Idejni začetnik projekta je Ministarstvo turizma, Hrvatska turistička zajednica i Hrvatska gospodarska komora, a dodjela nagrada nastala je s ciljem daljnjeg poticanja konkurentnosti, inovativnosti i svijesti o održivom razvoju te podizanju kvalitete usluga i proizvoda u turističkom sektoru.

- Koncept godišnjih hrvatskih turističkih nagrada sastoji se od šest kategorija: Destinacija godine, Nagrada za održivi turizam, Inovacija godine, Atrakcija godine, Nagrada poslovnom sektoru (Turistički cvijet – kvaliteta za Hrvatsku) i nagrada Ljudi u turizmu. Kategorije su formirane u skladu s aktualnom Strategijom razvoja turizma i Strateškim marketinškim planom, sveobuhvatne su te prate i predviđaju svjetske turističke trendove - rekao je voditelj Turističke zajednice Međimurske županije Rudi Grula.

Međimurje u kategoriji „Destinacija godine“ proglašena je najuspješnijom destinacijom kontinentalne Hrvatske. - Ova prestižna nagrada zasluga je svih stanovnika Međimurja, svih naših vrijednih ljudi koji uređuju svoj okoliš, naših turističkih djelatnika, svih onih koji promiču vrijednosti svog zavičaja. Ulaganjem u projekte u turizmu, interpretacijske centre, muzeje, biciklističke staze, vidikovce, ali svakodnevnim predanim radom, postali smo doista prepoznatljiva destinacija a ovime je to potvrdila i struka. Trudit ćemo se i dalje te biti još bolji - rekao je predsjednik Turističke zajednice Međimurske županije, župan Matija Posavec.

Međimurska županija već osmu godinu provodi projekt dodjele bespovratnih turističkih potpora gdje je dosad uloženo više od 2 milijuna kuna, a rezultat čega su 84 nova turistička proizvoda na tržištu. Proširenjem postojeće turističke ponude, aktiviranjem neiskorištenih turističkih potencijala, samo su neki od segmenata koji se kontinuirano oplemenjuju, a povećanje broja turista u prvom dijelu godine od 7%, odnosno 39.060 dolazaka gostiju potvrda je raznolikog turizma Međimurja, popularnog naziva turizam kroz četiri godišnja doba.

- Međimurska županija je donijela Strateški marketing plan turizma MŽ koji provodi. Neki od strateških ciljeva razvoja turizma Međimurske županije su enogastronomija, turizam kroz sva četiri godišnja doba, zdravstveni - wellness turizam i kreativni turizam - rekla je zamjenica župana Sandra Herman.

Međimurska županija ima bogatu povijest, manifestacije za različite dobne skupine, a brojni novi projekti, vidikovci, manifestacije zasigurno će privući i neke nove goste.

- Međimurska županija želi biti održiva turistička destinacija, to pokazuje statistika, ali i to što radimo. Nadam se da će upravo ovakav pristup pridonijeti još većem broju gostiju u kojima bi se probudile pozitivne emocije i tzv. „storytelling“ koji u današnje vrijeme privlači i dovodi sve veći broj turista. Samo s pozitivnim emocijama i lijepim sjećanjima na mjesto, lokaciju i ono što su doživjeli u Međimurju tijekom svog boravka, sretni i zadovoljni turisti prenijet će svojim prijateljima, kolegama, obiteljima našu, međimursku priču. Nadam se da će tada poželjeti i osobno doživjeti sve ono najbolje što Međimurje nudi… - istaknuo je Posavec. U konkurenciji za nagrade bili su još i hostel ATON iz Nedelišća u kategoriji hostel godine, Hotel Spa Golfer Sveti Martin na Muri u kategoriji Wellness hoteli te u kategoriji destinacija turizma zdravlja.

Podsjetimo da je Međimurskoj županiji čak dva puta dodijeljena nagrada Europske komisije za Europsku destinaciju izvrsnosti - EDEN Općini Sveti Martin na Muri te gornjem Međimurju. UNWTO (Svjetska turistička organizacija Ujedinjenih naroda) odabrala je Međimursku županiju kao primjer dobre prakse u primjeni tehnoloških inovacija u interpretaciji prirodne i kulturne baštine te kao članice mreže za gastronomiju.

Današnje priznanje Međimurske županije kao najuspješnije destinacije kontinentalne destinacije u 2019. godini, samo je potvrda da je „hrvatski cvetnjak“, turizam Međimurja kroz sva četiri godišnja doba, interesantan i konkurentan.